b'\n_START_ARTICLE_\nFransk Somaliland\n_START_PARAGRAPH_\nFransk Somaliland (fransk: Protectorat de la c\xc3\xb4te fran\xc3\xa7aise des Somalis et d\xc3\xa9pendances) var en fransk koloni beliggende ved det inderste af bugten ved Aden imellem den italienske koloni Eritrea og Britisk Somaliland p\xc3\xa5 begge sider af Tadjura-bugten; ind i landet begr\xc3\xa6nsedes det af Abessinien, ca. 90 km fra kysten._NEWLINE_Arealet var ca. 120.000 km\xc2\xb2 med i 1920 64.794 indbyggere, hvoraf 336 europ\xc3\xa6ere og 60.272 indf\xc3\xb8dte, som var franske unders\xc3\xa5tter.\n_START_SECTION_\nHistorie\n_START_PARAGRAPH_\nHavnen Obok blev erhvervet af franskm\xc3\xa6ndene i 1862, men f\xc3\xb8rst 1884 virkelig besat; samme \xc3\xa5r fik de Tadjura og f\xc3\xb8lgende \xc3\xa5r Ambado. I 1888 blev der indrettet en havn ved Djibouti, der senere ogs\xc3\xa5 blev guvern\xc3\xb8rens residens._NEWLINE_En jernbane blev \xc3\xa5bnet i 1902 mellem Djibouti og Dir\xc3\xa9-Dauah n\xc3\xa6r Harar i Abessinien, og Djibouti stod ved firmaet Messag\xc3\xa9ries maritimes\xe2\x80\x99 dampskibe i direkte forbindelse med Europa. I 1920 udgjorde jernbanens l\xc3\xa6ngde 783 km._NEWLINE_De vigtigste eksportvarer var kaffe, elfenben, huder og skind. Kolonien havde sin st\xc3\xb8rste betydning som den naturlige udf\xc3\xb8rselsvej for det sydlige Abessinien, hvis oms\xc3\xa6tning med omverdenen is\xc3\xa6r foregik ad jernbanen fra Djibouti til Addis Abeba._NEWLINE_Handelen var meget livlig og omfattede i 1906 13,98 mio. francs i import (heraf 2,17 mio. fra Frankrig) samt 20,27 mio. francs i eksport (heraf 1,4 mio. til Frankrig).'